ได้ยินชื่อร้านนี้มานานมาก ขับผ่านบนถนนพระราม 4 อยู่หลายครั้งไม่เคยสังเกตเห็นซักที มีอยู่อาทิตย์นึงหลังจากออกกำลังกายเสร็จก็ตั้งใจแวะมาที่ร้านนี้เลย เข้าใจว่าวันธรรมดาคงหาที่จอดรถข้างถนนไม่ได้แน่ๆ จิ้มไปที่พิกัด ปรากฎพาเดินหลงไปที่ไหนก็ไม่รู้ เอาเป็นว่าถ้าจะมาร้านนี้ สังเกตให้ดี ร้านอยู่ฝั่งเดียวกับสนามมวยลุมพินี ขับตรงขึ้นมา ก่อนทางขึ้นทางด่วนพระราม 4 ร้านนี้จะอยู่เยื้องๆ บ่อนไก่ ถ้าขับเลยธนาคารกรุงเทพแสดงว่าเลยแล้ว เป็นร้านห้องแถวเดียวทาสีชมพูตั้งอยู่หน้าถนนเลย

เมนูที่ร้านหลักๆ ก็จะมี
- ข้าวพระรามลงสรง ธรรมดา 45 พิเศษ 50 บาท (ลองมาแล้ว รสชาติอาจจะไม่เหมือนกับที่เคยทานมา โอเคมีข้าว มีผักบุ้งลวก หมูหมัก และน้ำพริกเผา ขาดก็แต่น้ำสะเต๊ะ ลองเอาน้ำหมูสะเต๊ะมาฟีเจอริ่งดู รสชาติดีขึ้นมาก)
- ข้าวหมูแดง ธรรมดา 45 พิเศษ 50 บาท (จานนี้ยังรู้สึกไม่ปลื้มเท่าไหร่ พระรามชัดเจนกว่า)
- กระเพาะปลาน้ำแดง ธรรมดา 80 พิเศษ 100 บาท (ยังไม่ได้ลอง)
- หมูสะเต๊ะ ไม้ละ 6 บาท (พอใช้ได้ เป็นเมนูยั่วน้ำลาย ที่สั่งมาทานคู่กับอาหารจานหลัก)
- ก๋วยเตี๋ยวลูกชิ้นปลา ธรรมดา 45 พิเศษ 50 บาท (ยังไม่ได้ลอง)

โอเคล่ะ ยอมรับว่าข้าวพระรามลงสรงพอไปได้ แต่ควรสั่งมาทานคู่กับหมูสะเต๊ะนะ ข้าวหมูแดงเฉยๆ มาก เบ็ดเสร็จมื้อนี้กินไปเกือบ 200 บาท อิ่มละไปนอนได้